Valin-tanana hoe? (Lahatsoratra)

VALIN-TANANA 
Maro amin'ny zaza sy ny tanora ankehitriny no tsy mahalala intsony ny hevitr'izany valin-tanana izany. Ny zoky sy ny ray aman-dreny koa aza, tsy firy intsony no mieritreritra momba azy io. Anaran-tsy very sisa ahafantarana azy. Soa ihany fa mbola any ambanivolo lavitra ny tanan-dehibe nampiasa azy marain-tsy hariva. Mahagaga tokoa fa zary malaza tsy ihinana toa vilihan-tsahona izy ity ankehitriny. Atsy ho atsy angamba dia ho voasokajy ho isan'ny rakitry ny ela fitahiry any an-tranom-bahoaka izy io, ny vitsivitsy tia mikirakira ny zava-tranainy sisa no hieritreritra sy handinika ny momba azy.

Nalaza anie izany fifamalian-tanana izany tamin'ny razana e! Mpiray tanana ve no hiasa tanimbary ka tsy hiantso ny manodidina na hifanome tanana? Ary mpiray razana ve no hanagam-pasana ka tsy hitafa sy hidinika ny hanefa ny tanindrazana mandrakizay?

Fitsi-piainana latsapaka tamin'ny razan-tsika ny mifandamina fotoana rehefa hanatanteraka asa vaventy iray. Hany ka na ho andro na ho volana na ho taona koa aza hiasana vao hiverina amin'ny tena ny asa izay natao tamin'ny hafa dia nekena ho ara-drariny satria efa nifarahana.

Fomba fiasa tsy nilana vola ny valin-tanana, kanefa dia nahavitana asa betsaka satria nifampatoky sy nifampitsinjo ny fiarahamonina. Fa haingam-panova ny fiainana ankehitriny. Mitosaka aok'izany ny zava-baovao vokatry ny fikarohan'ny zanak'olombelona, hany ka dimy fahavaratra dia ampy hampifanalavitra ny fomba fiheverana sy fomba fisainana samihafa. Izany no heverina ho nahatonga  ity "valin-tanana" ity ho "viliantsahona". Ho vitantsika ve ny hanome aina vao azy indray amin'izao vaninandro tena ilana fifanampiana eto amin'ny firenen-tsika izao.

M.P:RABENOELY

 LOHARANO 
1.Endrim-pamokarana mifototra amin'ny fihavanana

2.http://plateforme.education.mg/bibliotheque-numerique/course/view.php?id=477